Quyosh batareyalarida harakatlanuvchi samolyotning uchuvchilari BMT bosh kotibi tug‘ilgan kuniga tort sovg‘a qildi

BMT bosh kotibi Pan Gi Mun Nyu-Yorkda 13-iyun, dushanba kuni, 72 yoshga to‘lgan kunida quyosh batareyalarida harakatlanuvchi Solar Impulse 2 uchuvchilari bilan qayta tiklanuvchi energiya manbalarini rivojlantirishning muhimligini muhokama qildi. Uchuvchilar sovg‘a sifatida unga tort taqdim qildi, deya xabar bermoqda “TASS”.

Butunjahon tashkiloti rahbari va shveysariyalik aeronavtlar Andre Borshberg va Bertran Pikar Jon Kennedi nomidagi Xalqaro aeroportning angarlaridan birida uchrashdi. U yerga Solar Impulse 2 11-iyun, shanba kuni Pensilvaniya shtatidan AQShning eng yirik megapolisiga yetib kelgandan so‘ng joylashtirilgan edi. Besh soatga yaqin vaqt sarflangan Nyu-York yo‘li yakunida uchuvchilar azaliy orzusini amalga oshirib, Ozodlik haykalining atrofidan aylanib o‘tdi.
“Men mazkur inqilobiy va tarixiy ahamiyatga ega ekspeditsiyani birinchi kundanoq kuzatib bordim. Samolyotda qo‘llanilgan texnologiyalar dunyo bo‘yicha energiya iste’molini ikki barobarga qisqartirishga, tabiiy resurslarni saqlab qolish va yashash darajasini ko‘tarishga yordam berishi mumkin”, — dedi Pan Gi Mun.
Uchuvchilar birgalikdagi chiqishi so‘ngida Pan Gi Munni tug‘ilgan kuni bilan tabriklab, unga tort sovg‘a qildi.